MAI: Protestul s-a încheiat. Activitățile structurilor MAI continuă pentru identificarea și sancționarea celor care au încălcat legea

Structurile Ministerului Afacerilor Interne au acționat pe întreaga durată a protestului pentru menținerea ordinii publice, protejarea participanților și a celorlalți cetățeni, precum și pentru prevenirea și gestionarea situațiilor care puteau afecta siguranța publică.

[bookmark: _GoBack]Astfel, în urma activităților desfășurate de polițiști și de jandarmi, până la acest moment, au fost întocmite 3 dosare penale pentru fapte de ultraj, tulburarea ordinii și liniștii publice, instigare publică și distrugere, precum și portul sau folosirea de obiecte periculoase. 

47 de persoane au fost conduse la sediile unităților de poliție pentru verificări și documentarea faptelor, iar, până în prezent, față de 6 persoane a fost dispusă măsura reținerii.

În ceea ce privește faptele contravenționale, au fost aplicate, până la acest moment, 24 de sancțiuni, în valoare totală de 46.000 de lei.

Pe timpul protestului, echipajele medicale au acordat sprijin  pentru 32 de persoane care au prezentat diverse stări de rău, respectiv lipotimie, dureri toracice, amețeli, iar 9 persoane au fost transportate la unități medicale. 

Activitățile operative ale structurilor MAI continuă.  Sunt desfășurate în continuare verificări pentru identificarea tuturor persoanelor implicate în săvârșirea unor fapte de natură penală sau contravențională. Cercetările continuă sub coordonarea Parchetului de pe lâgă Tribunalul București. 

Datele prezentate sunt în dinamică și vor fi actualizate pe măsură ce activitățile de identificare, verificare și documentare sunt finalizate.

Structurile Ministerului Afacerilor Interne respectă și protejează dreptul cetățenilor de a protesta și de a-și exprima public nemulțumirile. În același timp, dreptul de a manifesta nu poate fi folosit ca justificare pentru violență, distrugeri, agresarea forțelor de ordine sau alte încălcări ale legii.
Forțele de ordine au obligația de a proteja atât participanții la protest, cât și ordinea publică și siguranța celorlalți cetățeni.

Protestul este un drept. Violența și încălcarea legii nu sunt. Iar pentru faptele ilegale, răspunderea este individuală.

